UPRS Sklep I U 652/2023-20
Sodna praksa Upravnega sodišča, 2023-12-11

ustavitev gradnje - pravna sredstva - nevložitev pritožbe - zavrženje tožbe

V obravnavani zadevi tožnica izpodbija v uvodu navedeno odločbo. S slednjo ji je bila naložena ustavitev gradnje in odstranitev betonske ograje. Dovoljena je bila pritožba (prvi odstavek 13. člena ZUP). Te pa tožnica ni vložila. To je vidno iz upravnega spisa, tako pa je tudi pojasnila toženka. O tem je sodišče seznanilo tožnico in ji omogočilo, da se izjavi. Tožnica se na poziv sodišča ni odzvala. Zaradi neizčrpanja pritožbe pričujoča tožba v upravnem sporu ni dopustna (prvi odstavek 6. člena ZUS-1). Sodišče jo je po 7. točki prvega odstavka 36. člena ZUS-1 zavrglo.

1. Inšpektorat Republike Slovenije za okolje in prostor (v nadaljevanju: prvostopenjski organ) je tožnici naložil ustavitev gradnje betonske ograje, dolžine 230,00 m in višine 3,20 m. Ta se nahaja na zemljišču s parcelno številko 863/6, vzdolž meje z nepremičninami, parcelne številke 863/7, 863/15, 863/14, 863/1 in 900/3, vse katastrska občina ... (1. točka izreka izpodbijane odločbe). Zahteval je odstranitev teh objektov in vzpostavitev prejšnjega stanja (2. točka izreka izpodbijane odločbe). Opozoril jo je, da se bo v primeru neizpolnitve dane obveznosti začel postopek izvršbe nedenarne obveznosti (3. točka izreka izpodbijane odločbe); da je prepovedano sklepanje določenih pravnih poslov (4. točka izreka izpodbijane odločbe); da pritožba ne zadrži njene izvršitve (5. točka izreka izpodbijane odločbe) in da bo o stroških postopka odločeno s posebnim sklepom (6. točka izreka izpodbijane odločbe).

2. Tožnica se z odločitvijo ne strinja in vlaga tožbo. Sodišču predlaga, da izpodbijano odločbo odpravi in vrne zadevo prvostopenjskemu organu v ponovni postopek.

4. Sodišče mora pri predhodnem preizkusu tožbe preveriti, ali ni podan kateri od razlogov iz prvega odstavka 36. člena Zakona o upravnem sporu (v nadaljevanju: ZUS-1). Na njih mora paziti po uradni dolžnosti ves čas postopka (drugi odstavek 36. člena ZUS-1).

5. Po prvem odstavku 6. člena ZUS-1 upravni spor ni dopusten, če stranka, ki je imela možnost vložiti pritožbo ali drugo redno pravno sredstvo zoper upravni akt, tega ni vložila ali ga je vložila prepozno. Po 7. točki prvega odstavka 36. člena ZUS-1 pa sodišče tožbo s sklepom zavrže, če ugotovi, da je bila zoper upravni akt, ki se izpodbija s tožbo, mogoča pritožba, pa ta sploh ni bila vložena ali je bila vložena prepozno.

6. V obravnavani zadevi tožnica izpodbija v uvodu navedeno odločbo. S slednjo ji je bila naložena ustavitev gradnje in odstranitev betonske ograje. Dovoljena je bila pritožba (prvi odstavek 13. člena Zakona o splošnem upravnem postopku (ZUP)). Te pa tožnica ni vložila. To je vidno iz upravnega spisa, tako pa je tudi pojasnila toženka. O tem je sodišče seznanilo tožnico in ji omogočilo, da se izjavi. Tožnica se na poziv sodišča ni odzvala. Zaradi neizčrpanja pritožbe pričujoča tožba v upravnem sporu ni dopustna (prvi odstavek 6. člena ZUS-1).

Sodišče jo je po 7. točki prvega odstavka 36. člena ZUS-1 zavrglo.

Glej na primer 6. in 7. točko sklepa Vrhovnega sodišča Republike Slovenije v zadevi I Up 47/2017 z dne 5. 7. 2017.

Zakon o upravnem sporu (2006) - ZUS-1  - člen 6, 6/1, 36, 36/1, 36/1-7

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.